書磨崖碑後
作者：黄庭堅
朝代：宋

paragraphs: 春風吹船著浯溪，扶藜上讀中興碑。
平生半世看墨本，摩挲石刻鬢成絲。
明皇不作苞桑計，顛倒四海由祿兒。
九廟不守乘輿西，萬官已作烏擇栖。
撫軍監國太子事，何乃趣取大物爲。
事有至難天幸爾，上皇跼蹐還京師。
內間張后色可否，外閒李父頤指揮。
南內淒涼幾苟活，高將軍去事尤危。
臣結舂陵二三策，臣甫杜鵑再拜詩。
安知忠臣痛至骨，世上但賞瓊琚詞。
同來野僧六七輩，亦有文士相追隨。
斷崖蒼蘚對立久，涷雨爲洗前朝悲。